

VEJLEDNING TIL KØBER

om prisfastsættelse af andelsboliger (regler for den maksimale pris og overpris)

# MARTS 2025

1. **Indledning**

I denne vejledning kan du læse om, hvad sælger maksimalt må kræve af dig som køber for sin andelsbolig, og hvilke muligheder du har, hvis du bliver præsenteret for et krav om betaling af overpris.

Betaling af overpris kan ske på flere måder. Det kan være betaling af en ulovlig høj andelsværdi, manglende fradrag af værdiforringelser for forbedringer, manglende fradrag for mangler eller vedligeholdelsesstand, betaling af ”penge under bordet” eller at salget betinges af køb af løsøre.

Læs nærmere herom nedenfor.

# Sælgers oplysningspligt

Inden du indgår aftale om køb af en andelsbolig, har sælger ifølge andelsboligloven pligt til skriftligt at oplyse dig om:

1. maksimalprisbestemmelsen, jf. afsnit 3,
2. strafbestemmelsen, jf. afsnit 4, og
3. ophævelses- og tilbagebetalingsbestemmelserne, jf. afsnit 5.

Derudover har sælger pligt til at udlevere en række dokumenter, så du som køber kan orientere dog om andelsboligforeningens forhold, herunder de økonomiske forhold, der ligger til grund for fastlæggelse af prisen for andelsboligen.

Vær opmærksom på, at du som køber forventes at gennemgå og forstå de udleverede dokumenter, herunder forholde dig til, om prisen er beregnet korrekt. Hvis du ikke selv er i stand til at vurdere dette, og du har en formodning om, at prisen er beregnet forkert, bør du søge rådgivning herom.

# Maksimalprisbestemmelsen (andelsboliglovens § 5)

Andelsboligloven fastsætter en grænse for, hvor høj en pris sælger må kræve for sin andelsbolig. Dette betegnes som maksimalprisen. Maksimalprisen opgøres ud fra:

1. andelen i foreningens formue (andelsværdien)
2. forbedringer, inkl. særligt tilpasset inventar, og
3. vedligeholdelsesstanden.

Prisen på andelsboligen kan være yderligere begrænset af vedtægterne eller generalforsamlingsbeslutninger, idet det står generalforsamlingen frit for at

hensætte beløb til fremtidig vedligeholdelse eller friholde værdi til brug for belåning af andelsboligforeningen.

Maksimalprisen for den enkelte andelsbolig fremgår af ”Nøgleoplysningsskema for andelsbolig til salg” (*fra 1. juli 2025*: ”Nøgleoplysningsskema for andelsboligsalg og for salg af bolig i boligaktieselskaber og boliganpartsselskaber omfattet af § 8 i lov om andelsboligforeninger og andre boligfællesskaber").

Sælger må ikke kræve en pris, der overstiger maksimalprisen – hverken som en del af overdragelsesaftalen eller ved siden af denne, fx i form af ”penge under bordet”.

*Ad 1) Andelen i foreningens formue (andelsværdien)*

Maksimalprisen består for det første af andelsboligens forholdsmæssige andel i foreningens formue (andelsværdien). Andelsværdien fastsættes på foreningens generalforsamling med virkning for det kommende år. Dette sker i forbindelse med godkendelse af foreningens årsregnskab og skal fremgå som note til årsregnskabet.

Foreningens formue opgøres som værdien af foreningens aktiver, hvoraf det vigtigste er foreningens ejendom, fratrukket foreningens gæld.

Værdien af foreningens ejendom opgøres efter ét af fire principper:

* 1. anskaffelsessummen,
  2. den kontante handelsværdi som udlejningsejendom (valuarvurdering),
  3. den offentlige ejendomsvurdering eller
  4. den offentlige ejendomsvurdering reguleret efter NPI.

Opgørelsen af foreningens gæld er nærmere reguleret i andelsboliglovens § 5, stk. 5.

Andelsboliglovens § 5, stk. 6-7 og stk. 11-12, indeholder yderligere bestemmelser og særregler for opgørelse af foreningens formue.

Såfremt foreningens formue er faldet væsentligt siden den seneste generalforsamling, skal du være opmærksom på, at andelsværdien skal reguleres tilsvarende.

Et sådant fald kan fx være opstået på grund af en negativ markedsværdi af en renteswapaftale, et fald i værdien af foreningens ejendom, optagelse af nye lån eller lignende. I sådanne tilfælde har foreningen pligt til at beregne en ny andelsværdi.

*Særregler for opgørelse af prisen på andelsbolig*

Udover de almindelige regler er der en række særregler for opgørelse af prisen på andelsboligen, fx hvis der er ydet støtte til foreningen, eller ejendommen er opført med støtte. Se hertil andelsboliglovens § 5, stk. 8-9.

Der gælder ligeledes særregler for beregningen af prisen på andelsboligen, såfremt der er påbudt omprioritering af realkreditlån, hvortil der er ydet rentesikring. Se hertil andelsboliglovens § 5, stk. 10.

*Ad 2) forbedringer, inkl. særligt tilpasset inventar*

Udover andelsværdien må sælger kræve et tillæg for individuelle forbedringer i andelsboligen, herunder særligt tilpasset inventar. Efter andelsboliglovens § 5, stk. 13, fastsættes forbedringer til anskaffelsessummen med fradrag af eventuel værdiforringelse på grund af alder og slitage. Det er i nogle tilfælde fastsat i vedtægterne, hvordan prisen for forbedringerne skal opgøres i den konkrete forening. Såfremt det ikke er fastsat nærmere regler for fastsættelsen

af prisen for forbedringer i vedtægterne, skal disse fastsættes i henhold til ABF’s afskrivningskurver.

Prisen for eventuelle forbedringer og særligt tilpasset inventar indgår i den pris, som bestyrelsen har pligt at kontrollere i forbindelse med forelæggelse af overdragelsesaftalen til godkendelse. Prisen skal derfor være en del af den aftalte pris, der fremgår af overdragelsesaftalen. For at lette bestyrelsens kontrol af at maksimalprisen overholdes, bør prisen fremgå særskilt i overdragelsesaftalen, som bestyrelsen godkender.

Som køber indtræder du i sælgers rettigheder og forpligtelser, hvorfor du vil komme til at hæfte for eventuelle fejl og mangler ved eventuelle forbedringer. Vær opmærksom på, at forbedringer, der er behæftet med mangler, også kan kvalificeres som en overpris. Det samme gælder, hvis der betales fuld pris for en forbedring uden fradrag for eventuel værdiforringelse.

*Ad 3) Vedligeholdelsesstand*

Ved beregning af maksimalprisen kan andelsboligens vedligeholdelsesstand også have en betydning, såfremt den afviger *væsentligt* fra det sædvanlige.

Hvis vedligeholdelsesstanden er væsentligt dårligere end sædvanligt, kan det betinge et fradrag i prisen. Modsat, hvis vedligeholdelsesstanden er væsentligt bedre end sædvanligt, kan det betinge et pristillæg. Såfremt der gives et fradrag eller et tillæg, bør det fremgå af opgørelsen af maksimalprisen i overdragelsesaftalen, da bestyrelsen har pligt til at kontrollere denne.

*Særligt om inventar, løsøre og andre ydelser*

Sælger må ikke betinge købet af andelsboligen af, at der købes inventar, løsøre eller andre ydelser. Det gælder dog ikke for køb af inventar, der er særligt tilpasset eller installeret i lejligheden.

Inventar der normalt anses som særligt tilpasset eller installeret i lejligheden er fx faste tæpper, indbyggede klædeskabe og hårde hvidevarer, der er indbygget i køkkenelementer.

Til forskel er løsøre fx møbler, gardiner og almindelige klædeskabe.

Såfremt du i forbindelse med køb af andelsboligen indgår aftale med sælger om at købe inventar, løsøre eller andre ydelser, må sælger ikke tage en højere pris, end hvad der ”med rimelighed kan betinges.” Formålet med denne bestemmelse er at forhindre omgåelse af maksimalprisbestemmelsen. Det anbefales derfor, at lade sådanne ”ekstra køb” fremgå af overdragelsesaftalen som bestyrelsen godkender.

Hvis sælger kræver, at du køber løsøre som en del af handlen, så kan du efter underskrift på overdragelsesaftalen og indtil overtagelsesdagen fortryde den del af handlen, der vedrører løsøret uden samtidig at fortryde købet af andelsboligen.

*Særligt om salgsomkostninger*

Det kan ikke aftales, at du skal betale sælgers omkostninger i forbindelse med overdragelsen, som fx salær til sælgers ejendomsmægler eller sælgers gebyr til administrator. Du kan dog blive opkrævet et gebyr for arbejde i forbindelse med overdragelse fra fx administrator eller foreningen.

*Bestyrelsens godkendelse af overdragelsesaftalen*

Bestyrelsen har ifølge andelsboligloven pligt til at kontrollere prisen på andelsboligen, inkl. prisen for forbedringer m.v., som et led i forelæggelsen af overdragelsesaftalen til bestyrelsens godkendelse. Indgår køb af inventar, løsøre eller andre ydelser i overdragelsesaftalen, kontrollerer bestyrelsen ligeledes prisen for dette.

Bestyrelsen kan forlange prisen nedsat og en eventuel overpris tilbagebetalt, såfremt prisen overstiger maksimalprisbestemmelsen.

Såfremt du er i tvivl om, hvorvidt den pris, som sælger kræver, er i overensstemmelse med maksimalprisreglerne, har du mulighed for at gøre bestyrelsen opmærksom herpå. Det samme gælder, hvis sælger kræver betaling udover det, der fremgår af overdragelsesaftalen.

1. **Strafbestemmelser (andelsboliglovens § 15, stk. 1 og stk. 3)** Sælger kan straffes med bøde og fængsel indtil 4 måneder, hvis der tages en højere pris, end hvad der er tilladt efter maksimalprisbestemmelserne i andelsboliglovens § 5. Det gælder både forsætlige og uagtsomme overtrædelser. Der er ikke regler om straf for køber, der har betalt en overpris.

Herudover straffes overtrædelse af en række regler om pligt til at udnytte brugsretten, begrænsning i indflydelse på foreningens forhold for oprindelige ejer eller personer, der finansierer et andelsboligkøb (andelsboliglovens § 2, stk. 4, 5 eller 6, 1. eller 2. pkt.) med bøde eller fængsel indtil 4 måneder.

# Ophævelses- og tilbagebetalingsbestemmelser (andelsboliglovens § 16, stk. 1 og stk. 3)

Hvis du har betalt en overpris, har du mulighed for enten at hæve købsaftalen eller kræve prisen nedsat og få tilbagebetaling af den betalte overpris.

*Ophævelse af aftalen*

Hvis du ønsker at hæve aftalen, kan du kræve tilbagebetaling af kontantudbetalingen og senere betalte ydelser, herunder renter og afdrag.

Vær opmærksom på, at såfremt du ønsker at gøre krav om at hæve aftalen, kan det være en god idé at søge rådgivning.

*Tilbagebetaling af overpris*

Hvis du vil beholde den andelsbolig, du har købt, kan du i stedet for at hæve handlen vælge prisen nedsat og en eventuel betalt overpris tilbagebetalt.

Den almindelige forældelsesfrist på tre år i forældelsesloven finder anvendelse på tilbagebetalingskrav for overpris. Du kan derfor gøre dit krav gældende i op til tre år fra du fik eller burde have fået kendskab til dit krav. Hvis købsaftalen er indgået før 1. juli 2018 gælder en forældelsesfrist på seks måneder fra du fik eller burde have fået kendskab til dit krav.

Du kan kræve selv små overpriser tilbagebetalt.

Det kan ikke aftales på forhånd, at denne bestemmelse ikke skal gælde, hvorfor en eventuel aftale om dette i overragelsesaftalen, eller på anden måde, ikke vil begrænse din ret til at få overprisen tilbagebetalt.

”Penge under bordet” betragtes også som en overpris, og kan derfor også kræves tilbagebetalt fra sælger, hvis du dokumentere, at du har betalt pengene.

**Ved udlevering af denne vejledning (4 sider) til køber, opfylder du som sælger din forpligtelse til at gøre køber skriftligt bekendt med indholdet af andelsboliglovens § 5, § 15, stk. 1, og § 16, stk. 1 og 3.**